b'\n_START_ARTICLE_\nLeopold Vigla\n_START_PARAGRAPH_\nLeopold Vigla (9. jaanuar 1900 Kipastu \xe2\x80\x93 10. juuli 1974 Tallinn) oli eesti dirigent, akordionist ja muusikapedagoog._NEWLINE_Ta l\xc3\xb5petas aastal 1919 Tartus muusika\xc3\xb5petajate suvekursused. Aastatel 1923\xe2\x80\x931941 t\xc3\xb6\xc3\xb6tas ta Narvas muusika\xc3\xb5petajana, lisaks t\xc3\xb6\xc3\xb6tas ta aastatel 1923\xe2\x80\x931938 Narva Teatris direktori ja muusikajuhina. Teise maailmas\xc3\xb5ja ajal oli ta mobiliseeritud Eesti Laskurkorpusse; hiljem oli ta l\xc3\xbchikest aega Eesti NSV Riikliku Filharmoonia puhkpilliorkestri (ja veidi aega ka filharmoonia enda) direktor._NEWLINE_Aastatel 1949\xe2\x80\x931963 oli ta Tallinna muusikakooli akordioni\xc3\xb5ppej\xc3\xb5ud, tema algatusel loodi seal aastal 1949 rahvapilliosakond. Aastatel 1963\xe2\x80\x931974 oli ta Tallinna Riikliku Konservatooriumi akordioni\xc3\xb5ppej\xc3\xb5ud. Tema \xc3\xb5pilased olid Heinrich Annion, Uno Arro, Vladimir Bonakov, Heldur Jakon, Endel Jukk, Vello Karu, Nikolai Kravtsov, Igor Nikitin, Henn Rebane, Venda Tammann ja Enn Tomson._NEWLINE_Ta juhatas aastast 1965 Vabariiklikku Orkestrijuhtide Puhkpilliorkestrit; ta on olnud (aastatel 1947, 1950, 1965, 1969) \xc3\xbcldlaulupidude \xc3\xbcldjuhtide seas. Ta on koostanud akordioni\xc3\xb5pikuid ja -noodikogumikke ning teinud nende jaoks seadeid.'